মাজহারুল ইসলাম সাহেবের কাছে বহু গুণী শিল্পী দেখা করতে আসতেন। তাঁদের সঙ্গে মতবিনিময় করে বিশেষ করে পটুয়া কামরুল হাসানের সঙ্গে পরামর্শ করে আমাদের ফার্মের নাম রাখা হয় বাস্তুকলাবিদ। আমরা দুজন অংশীদার। ইসলাম সাহেব ষাট ভাগ ও আমি চল্লিশ। বাড়িভাড়া পাওয়া গেল বাগানবাড়ি পরিবেশে ছবির মতো সুন্দর এক বিঘা জমি। পেছনে একতলা লম্বা দালান পুরনো স্টাইলে নির্মিত, পূর্বপাশে পুকুর। বাড়ির নাম ফরহাত মনজিল, ৩নং পরীবাগ। মজার ব্যাপার, আমাদের অফিসের দক্ষিণের রাস্তায় লাগা দক্ষিণেই পরীবাগের পির সাহেবের আস্তানা। কত বিচিত্র ভক্ত-মুরিদ পির সাহেবের কাছে দোয়া-খয়রাত নিতে আসতেন তা গুনে শেষ করা যাবে না।